text: Katte skamskudt
  17 april 2012 kl. 11.09
  En 79-årig husejer med adresse på Skansen i Kolding mistænkes for at skyde naboens katte.
  Familien Blauenfeldt bor på Sdr. Kongevej, og de har fire katte. For 14 dage siden opdagede de, at en kat var blevet lam.
  - Vi troede, at den var blevet kørt over, så vi fik den aflivet hos en dyrlæge, fortæller fotograf Frank Blauenfeldt.
  Lørdag blev yderlige to katte såret, og en dyrlæge har fundet et hagl i dem begge.
  - Jeg konfronterede naboen med, at katten er blevet skudt, og han erkendte, at han havde gjort det, fortæller Frank Blauenfeldt.
  
  Kravlede på bil
  Naboen forklarede, at han var utilfreds med, at kattene kravlede op på hans bil. Han havde imidlertid ikke henvendt sig til familien Blauenfeldt.
  Politikommissær Jørn Lykkebak oplyser, at naboen foreløbig er sigtet for overtrædelse af dyreværnslovens paragraf et, der handler om at påføre dyr smerte og lidelse.
  Naboen har formentlig brugt et lovligt luftgevær. Det er uklart, hvor kattene var, da de blev skudt.
  Det har ikke været muligt at få en kommentar fra den 79-årige, da han ikke lukkede op, da TV SYD besøgte ham tirsdag.
  Ejere af hus- og kæledyr har pligt til at holde deres dyr inde på deres egen matrikel.
  